Med mindre end en uge til indførslen af id-kontrol på grænsen mellem Sverige og Danmark bekræfter udlændinge- og integrationsminister Inger Støjberg (V), at hun stadig arbejder med et scenarie, hvor Danmark tager et lignende initiativ på grænsen til Tyskland.

De danske myndigheder er »meget langt« med forberedelserne til en sådan grænsekontrol, siger ministeren til TV 2 News.

»Der er rigtig mange mennesker, der skal sættes ind i det her arbejde. Der er vagtplaner, der skal falde på plads. Det er politifolk, der skal bruges. Derfor er det nødvendigt at få det forberedt«, siger hun.